section_heading: Životopis
paragraph_text: Rodio se je u Dolcu kod Travnika. Dok je studirao u Zagrebu, aktivno je sudjelovao u djelatnostima frankovačke studentske mladeži, ponajviše se baveći temama koje su se ticale Bosne i Hercegovine. U srpnju 1905. stekao je naslov doktora prava. Pravaši su bili svjesni da bi bilo dobro da u Sabor uđe neki Hrvat iz BiH ili barem neki Hrvat koji ondje živi. Sredinom kolovoza u Travniku je sudjelovao na proslavi društva i čitaonice u Dolcu gdje je uz nazočnost nadbiskupa Stadlera, saborskih zastupnika Vladimira Franka i Ive Elegovića iz Starčevićeve stranke prava te zastupnika Hrvatske stranke prava Vatroslava Brlića održana jedna skupština koja je bila osnovom pokretanja hrvatske organizacije u Bosni i Hercegovini; iz te je organizacije nastala Hrvatska narodna zajednica.Stjepan Matković: Ivo Pilar i naprednjaštvo, PILAR - Časopis za društvene i humanističke studije, sv.VIII br.15-16 siječanj 2014., str. 93.